Matthew Guthrie

Matthew Guthrie (født i 1743, død 30. august 1807) var en skotsk lege og gemmolog som ble rådgiver for den russiske tsarfamilien. Han er også kjent for sine reiseskildringer fra Russland, der han blant annet beskrev historiske, russiske musikkinstrumenter.

Liv og virke 
Etter å ha fullført medisinstudiet ved Universitetet i Edinburgh i 1764, skal han ha spesialisert seg innen kirurgi. Han fordypet seg også i studiet av mineraler. I 1769 dro han til Russland, og der levde han resten av sitt liv.

I 1772 kan han knyttes til den russiske hæren, og i 1781 publiserte han en utredning om hvor lang karantene man burde foreskrive i forbindelse med pestutbrudd. Han skrev en mengde artikler og utredninger om både medisinske emner, gemmologi og russisk folkloristikk, men det første arbeidet han lot trykke var Dissertations sur les antiquités de Russie i 1795, som han tilegnet keiserinne Katarina den store samt den skotske interesseforeningen Society of Atniquaries of Scotland.

I 1801 publiserte han en reiseskildring fra Krimhalvøya som var skrevet av hans da avdøde hustru Maria. Boken bar tittelen A Tour, Performed in the Years 1795-6, Through the Taurida, Or Crimea,: The antient Kingdom of Bosphorus, The once-powerful Republic of tauric Cherson, and all the other Countries on the North Shore of the Euxine, Ceded to Russia by the Peace of Kainardgi and Jassy. I forordet gir Matthew Guthrie uttrykk for sin sorg over at hustruen ikke fikk oppleve at verket hennes ble utgitt i bokform. Boken består av brev som Maria Guthrie skrev til sin mann mens hun av helbredsårsaker var på reise på Krim.

Bibliografi 

 1793: Original Anecdotes of Peter the Great
 1795: Dissertations sur les antiquités de Russie, par M.G., traduites sur son ouvrage en anglais
 Noctes Russicae - Russian Evening Recreations

Litteratur 

 A.K. Papmehl: Matthew Guthrie -- The Forgotten Student of 18th Century Russia (1969)

Referanser 

Fødsler i 1743
Dødsfall i 1807
Skotter
Reiseskildringer